Il-prinċipju ta’ ċertezza legali jirrikjedi li l-amministrazzjoni tqiegħed lill-partijiet ikkonċernati f’pożizzjoni li jistgħu jkunu jafu bi preċiżjoni l-portata tal-obbligi fuqhom jew id-drittijiet li għandhom. Konsegwentement, il-prinċipju ta’ ċertezza legali jirrikjedi li regola stabbilita mill-amministrazzjoni u li tiddetermina drittijiet u obbligi għall-membri tal-persunal tingħata pubbliċità adegwata bil-modi u l-forom li hija l-amministrazzjoni li għandha tiddeterminahom.

Fir-rigward, b’mod partikolari, ta’ regoli li jikkonċernaw ir-reklutaġġ ta’ membri tal-persunal temporanji, l-awtorità li għandha s-setgħa li tikkonkludi kuntratti ta’ reklutaġġ ta’ istituzzjoni jew aġenzija għandha tindika b’mod kemm jista’ jkun preċiż fl-avviż ta’ pożizzjoni vakanti l-kundizzjonijiet rikjesti għall-pożizzjoni inkwistjoni, sabiex il-persuni jkunu f’pożizzjoni li jevalwaw jekk hemmx lok għalihom li japplikaw. Ċertament, l-imsemmija awtorità ma hijiex marbuta li tfakkar il-kundizzjonijiet kollha espressament previsti mir-Regolamenti tal-Persunal, peress li l-kandidati huma preżunti li jkunu jafuhom, iżda avviż ta’ pożizzjoni vakanti ikun imċaħħad mill-iskop tiegħu, li huwa li jinforma lill-kandidati bil-kundizzjonijiet li għandhom jiġu ssodisfatti għal din il-pożizzjoni, jekk l-amministrazzjoni tista’ teskludi kandidat għal motiv li ma jinsabx espressament fl-imsemmi avviż jew fl-imsemmija Regolamenti tal-Persunal, jew li ma kienx preċedentement ippubblikat b’mod li jkun aċċessibbli jew magħruf lill-kandidat.

Madankollu, istituzzjoni jew aġenzija għandha, fil-prinċipju, il-possibbiltà jew saħansitra l-obbligu, sabiex tiżgura l-osservanza tal-prinċipju ta’ ugwaljanza fit-trattament fl-iżvolġiment ta’ proċeduri differenti ta’ għażla għal postijiet tal-istess grad, li teskludi kandidat għan-nuqqas ta’ osservanza ta’ kundizzjoni li, minħabba żball klerikali ta’ redazzjoni, ma tinsabx bħala tali f’wieħed mill-avviżi ta’ pożizzjoni vakanti tagħha, iżda tirriżulta b’mod ċar u univoku mid-dispożizzjonijiet ġenerali ta’ implementazzjoni tar-Regolamenti tal-Persunal u mill-Kondizzjonijiet tal-impjieg applikabbli għall-aġenti l-oħra adottati mill-istituzzjoni jew aġenzija u li kienu ġew ippubblikati b’mod xieraq, u li, għaldaqstant, huma meqjusa magħrufa minn kandidat normalment diliġenti li jappartjeni għall-persunal tal-istituzzjoni jew tal-aġenzija involuta. F’dan ir-rigward, l-Artikolu 110(3) tar-Regolamenti tal-Persunal jippermetti lill-amministrazzjoni diskrezzjoni wiesgħa fl-għażla tal-metodu ta’ komunikazzjoni tal-informazzjoni msemmija fl-Artikolu 110 tar-Regolamenti tal-Persunal.

(ara l-punti 73 sa 76)

Il-Qorti tal-Ġustizzja: sentenzi tat-30 ta’ Ottubru 1974, Grassi vs Il-Kunsill, 188/73, EU:C:1974:112, punt 40; tal-25 ta’ Novembru 1976, Küster vs Il-Parlament, 123/75, EU:C:1976:162, punt 7; tal-21 ta’ Ġunju 2007, ROM-projecten, C‑158/06, EU:C:2007:370, punt 25; tal-11 ta’ Diċembru 2007, Skoma-Lux, C‑161/06, EU:C:2007:773, punt 28, u tal-10 ta’ Marzu 2009, Heinrich, C‑345/06, EU:C:2009:140, punt 44

Il-Qorti tal-Prim’Istanza: sentenza tat-2 ta’ Ottubru 1996, Vecchi vs Il-Kummissjoni, T‑356/94, EU:T:1996:136, punt 50

It-Tribunal għas-Servizz Pubbliku: sentenzi tat-30 ta’ Novembru 2009, Wenig vs Il-Kummissjoni, F‑80/08, EU:F:2009:160, punt 90; tal-14 ta’ April 2011, Šimonis vs Il-Kummissjoni, F‑113/07, EU:F:2011:44, punti 73 u 74, u tal-15 ta’ Ottubru 2014, Moschonaki vs Il-Kummissjoni, F‑55/10 RENV, EU:F:2014:235, punti 41 u 42